LT
L 303/12
Europos Sąjungos oficialusis leidinys
2022 11 23
KOMISIJOS DELEGUOTASIS REGLAMENTAS (ES) 2022/2290 2022 m. rugpjūčio 19 d. kuriuo dėl tam tikrų įpareigojimo iškrauti laimikį išimčių taikymo 2023 m. vakarų vandenyse iš dalies keičiamas Deleguotasis reglamentas (ES) 2020/2015
EUROPOS KOMISIJA,
atsižvelgdama į Sutartį dėl Europos Sąjungos veikimo, atsižvelgdama į 2019 m. kovo 19 d. Europos Parlamento ir Tarybos reglamentą (ES) 2019/472, kuriuo nustatomas daugiametis vakarų vandenyse ir gretimuose vandenyse žvejojamų išteklių ir tų išteklių žvejybos planas, iš dalies keičiami reglamentai (ES) 2016/1139 ir (ES) 2018/973 ir panaikinami Tarybos reglamentai (EB) Nr. 811/2004, (EB) Nr. 2166/2005, (EB) Nr. 388/2006, (EB) Nr. 509/2007 ir (EB) Nr. 1300/2008 (1), ypač į jo 13 straipsnį, kadangi: (1)
Komisijos deleguotajame reglamente (ES) 2020/2015 (2) pateikiamos išsamios įpareigojimo iškrauti laimikį, sužvejotą vykdant tam tikrą demersinių išteklių žvejybą vakarų vandenyse, įgyvendinimo 2021–2023 m. laikotarpiu nuostatos;
(2)
pagal Deleguotąjį reglamentą (ES) 2020/2015 tam tikros įpareigojimo iškrauti laimikį išimtys laikinai taikomos iki 2022 m. gruodžio 31 d.
Šiais atvejais tiesioginių valdymo interesų turinčios valstybės narės turėjo kuo skubiau ir ne vėliau kaip 2022 m. gegužės 1 d. pateikti papildomos mokslinės informacijos, kuria būtų pagrįstas šios išimties taikymas.
Pateiktus įrodymus iki 2022 m. liepos 31 d. turėjo įvertinti Žuvininkystės mokslo, technikos ir ekonomikos komitetas (toliau – ŽMTEK);
(3)
2022 m. gegužės 3 d. šiaurės vakarų vandenų regiono valstybės narės (Belgija, Airija, Ispanija, Prancūzija ir Nyderlandai) pateikė Komisijai bendrą rekomendaciją.
2022 m. liepos 25 d. pateikta patikslinta tos bendros rekomendacijos redakcija;
(4)
toje bendroje rekomendacijoje prašyta nustatyti naują dideliu išgyvenamumu grindžiamą išimtį, taikomą ICES 7e kvadrate šešių jūrmylių atstumu nuo kranto, išskyrus nustatytas jauniklių augimo vietas, mažiausio išteklių išsaugojimą užtikrinančio orientacinio dydžio nesiekiančių jūrų liežuvių laimikiui, sužvejojamam mažesnio nei 12 m ilgio laivų, naudojančių dugninius tralus su kėtoklėmis (OTB), kurių tralo maišo akių dydis yra didesnis nei 80 mm;
(5)
ŽMTEK atkreipė dėmesį į tai, kad gauta nemažai informacijos ir paaiškinimų, pagrindžiančių šią išimtį, ir pripažino, kad vykdant šią žvejybą į jūrą išmetamų žuvų kiekis yra nedidelis;
(6)
taigi, dėl ŽMTEK nurodytų priežasčių, su kuriomis Komisija sutinka, šią išimtį turėtų būti leista taikyti iki 2023 m. gruodžio 31 d.;
(7)
bendroje rekomendacijoje taip pat prašyta nustatyti naują de minimis išimtį europiniams jūrų liežuviams (Solea solea), taikomą ne daugiau kaip 3 % bendro metinio šios rūšies žuvų laimikio, ICES 7j ir 7k kvadratuose sužvejojamo laivų, kurie europiniams jūrų liežuviams žvejoti naudoja 80–119 mm dydžio tinklo akių sijinius tralus (TBB), į kuriuos įtaisyta flamandiškoji sekcija;
(8)
ŽMTEK atkreipė dėmesį į geresnius rezultatus, pasiektus naudojant selektyvesnius žvejybos įrankius, ir į tai, kad sumažėjo nepageidaujamas neverslinio dydžio žuvų laimikis.
Dabartinis į jūrą išmetamų žuvų kiekis yra minimalus.
ŽMTEK taip pat pažymėjo, kad planuojama pagilinti žinias apie išteklius atliekant genetinius tyrimus, kurie gali padėti geriau suprasti išteklių ribas ir išteklių dydį.
ŽMTEK nuomone, tai padeda nustatyti atitinkamos žvejybos poveikį ir taip sutelkti dėmesį į valdymo priemonių, tokių kaip prašomos išimtys, poveikį įpareigojimui iškrauti laimikį;
(1) OL L 83, 2019 3 25, p. 1.
(2) 2020 m. rugpjūčio 21 d.
Komisijos deleguotasis reglamentas (ES) 2020/2015, kuriuo nustatomos išsamios įpareigojimo iškrauti laimikį, sužvejotą vykdant tam tikrą žvejybą vakarų vandenyse, įgyvendinimo 2021–2023 m. nuostatos (OL L 415, 2020 12 10, p. 22).